Шосты паэтычны зборнік Аляксея Белага – гэта падсумаванне найлепшых творчых здабыткаў аўтара за апошнія 11 гадоў. Менавіта столькі мінула пасля выхаду ў свет папярэдняга зборніка вершаў А. Белага “Боскі вецер правінцыі”, калі не лічыць мініятурнай кніжыцы паэзіі “Кветкі ў стагах”, выдадзенай колькі гадоў таму. За гэтыя гады паэт пакінуў шматпавярховік і стала перабраўся жыць у невялікі дамок у прыватным сектары Баранавіч, што знайшло адлюстраванне як у вершах, так і ў назве новай кнігі Аляксея Белага.